Jaj nekem szegénynek
Jaj nekem szegénynek,
Árva idegennek!
Elmult szabadságom,
Oda vigaságom.
     Jaj pártám, jaj pártám,
     Gyönyörű gyöngy pártám,
     Édes szűz koronám!

Apám s anyám miatt
Vége van éltemnek,
Mert szegény fejemet
Adták idegennek.
     Jaj pártám stb.

Mikor leány voltam,
Akkor vigan éltem,
Ha reggel elmentem,
Estve haza jöttem.
     Jaj pártám stb.

Azt sem kérdék tőlem,
Hol voltál, hol jártál?
Időt mulasztottál,
Napot halasztottál.
     Jaj pártám stb.

Éltem e világon,
Mint madár az ágon,
Minden boldogságban
Egész szabadságban.
     Jaj pártám stb.

Nem jött bú fejemre,
Siralom szememre,
Nem hervadt virágom,
Boldog volt világom.
     Jaj pártám stb.

Egyedül nyugodtam,
Magános ágyamban,
Ha magam meguntam,
Dudoltam magamban.
     Jaj pártám stb.

Szép társaságokban
Gyakorta forgottam;
Magamat mulattam,
De kezet nem adtam.
     Jaj pártám stb.

Köz volt a szerelem,
Az is pedig szüzen,
Szabadon evezett
Kis hajóm a vizen.
     Jaj pártám stb.

Szivemnek jegyese,
Kit lelkem kerese,
Nincsen most kedvese,
Nincsen szerelmese.
     Jaj pártám stb.

Oda szűz virágom,
Elmult jó világom,
Minden szabadságom,
Régi boldogságom.
     Jaj pártám stb.

De jaj már én nekem,
Lép ragadt lábomra,
Változik vig kedvem,
Fordul siralomra.
     Jaj pártám stb.

Én most is ezeket,
Noha nehezeket,
Tűröm e sebeket,
Hosszas keserveket.
     Jaj pártám stb.

Ha házból kilépek,
Kurva nevet adnak,
Hogy Szeretőt tartok,
Hamisan vádolnak.
     Jaj pártám stb.

Akár tisztán járok,
Akár szenyes vagyok,
A gonosz nyelveknek
Gunyja, csúfja vagyok.
     Jaj pártám stb.

Ritka jó olly atya,
És olly édes anya,
Ki az ő gyermekét
Idegennek adja.
     Jaj pártám stb.

Nem lehet állandó
Az ollyan házasság,
Mellyet szerez csak pénz,
Avagy nagy gazdagság.
     Jaj pártám stb.

Sirban már életem,
Jaj jaj hová legyek?
A magas hegyekre
Remetének megyek.
     Jaj pártám stb.

Noha most testemnek
Van álmatlansága,
De rövid nap lészen
Földben nyugovása.
     Jaj pártám, jaj pártám,
     Gyönyörű gyöngy pártám,
     Édes szűz koronám!
Népköltészet